Dís hoekom The Rock al die sjokolades opgekoop hetDwayne ‘The Rock’ Johnson (Foto: Lisa O’Connor/AFP) Dwayne “The Rock” Johnson onthul in ŉ nuwe video op Instagram hy het elke dag as ŉ 14-jarige ŉ Snickers-sjokolade van Hawaii se 7-Eleven gesteel. Hy sê hulle was baie arm as ŉ gesin en het die Snickers as ŉ happie geëet voor hy gaan oefen het. Die voormalige stoeier sê sy gesin is in 1987 uit Hawaii gesit en hy wou na 7-Eleven terugkeer “om die fout reg te stel”. Die 50-jarige akteur het besluit om al die Snickers-sjokolades in die winkel te koop. In die video vra hy die klerk om al die sjokolades op te lui en hy los dit dan op die toonbank. Hy vra die klerk om dit vir enigiemand te gee wat lyk of hulle dalk een gaan steel. Hy het ook ŉ ekstra fooitjie vir die klerk gelos. The Rock het ook al die klante se kruideniersware betaal en $298 (sowat R5 300) betaal. Hy skryf in ŉ lang plasing: “Ek het uiteindelik hierdie verdomde sjokoladedemoon uitgedryf wat my al dekades lank teister. Ons is in 1987 uit Hawaii gesit en ná al hierdie jare kon ek uiteindelik terugkom om die fout reg te stel. Ons was verskriklik arm en ek het vir byna ŉ jaar lank ELKE DAG ŉ Snickers gesteel voor ek gaan oefen het. Dieselfde klerk was elke dag daar en het gewoonlik net gemaak of sy my nie sien nie. Sy het my nooit verklik nie.” Hy sê hy het al ŉ paar “demone” uitgedryf oor die jare, en besef dit lyk of hierdie een “baie belaglik” is, maar elke keer wat hy in Hawaii kom en verby die 7-Eleven ry, het hy geweet hy moet eintlik al die Snickers-sjokolades gaan opkoop. “Dit was sommer net pret om na almal om te sien wat by die winkel ingestap het terwyl ek daar was.” “Ons kan nie die verlede en die dom dinge wat ons gedoen het verander nie, maar soms kan ons so klein bietjie goeie genade byvoeg en ŉ glimlag op ŉ vreemdeling se gesig sit.” Die video is reeds meer as 23 miljoen keer gekyk. Kykers is gaande oor die akteur se gebaar. “Wat ŉ wonderlike gebaar,” skryf een persoon. “Dís waaroor dit gaan! Om dinge reg te stel wat ons dalk gebreek het. Legendaries!” skryf ŉ ander. A post shared by Dwayne Johnson (@therock)